L’Estiu Jove arriba a Burjassot amb activitats perquè els joves gaudisquen de les vacances
2025-07-24

Tens entre 13 i 17 anys i t’abellix viure unes vacances d’estiu diferents? T’abellix gaudir de divertides activitats d’oci sense eixir de Burjassot i a un preu reduït? Si la resposta a estes preguntes és Sí, no tens més que apuntar-te al Estiu Jove de l’Ajuntament de Burjassot que, de la mà de la Regidoria de Joventut i Cultura, dirigida per Javier Naharros, obrirà el termini de matrícula el dilluns, 19 de maig. Les matrícules podran realitzar-se en línia, en aquest ENLLAÇ o presencialment, a la Casa de Cultura, amb CITA PRÈVIA.

L’Estiu Jove tindrà lloc en el CEIP Miguel Bordonau, on es programaran tot tipus d’activitats adaptades a l’edat de l’alumnat, tenint en compte els gustos de la joventut que s’apunte. La data límit per a formalitzar les matrícules és el dijous 5 de juny. Hi ha undescompte en el preu del 50% per a famílies nombroses i del 100% per a famílies nombroses especials.

L’Estiu Jove, igual que l’Escola d’Estiu compta amb places per a xavals amb necessitats especials i, és molt important, que els pares i/o tutors envien un correu electrònic a cultura@burjassot.es, abans de l’inici de la matrícula i de la formalització, per a aclarir tots els dubtes que els puguen sorgir i que seran resolts pels tècnics de l’àrea. L’objectiu és orientar-los sobre la millor modalitat de matrícula per a les seues filles i fills.

L’Estiu Jove començarà el 19 de juny i acabarà el 31 de juliol i, depenent si la matrícula de les diferents modalitats es realitza per setmanes, quinzenal o mensual, el preu variarà, igual que si es tria l’opció de matrícula amb menjador, de 13.30 a 15.00 hores, o amb escola matinera, la qual cosa suposa l’entrada a les 08.00 hores. L’horari general és de 9.00 a 13.30 hores.

En la web municipal, poden consultar-se les condicions de les Escoles, així com els preus i altra informació d’interés.